Misdaadstatistiek onbruikbaarDie burgerregte-organisasie AfriForum is van mening dat die misdaadstatistiek meer gereeld bekendgemaak moet word vir dit om ’n betekenisvolle impak te hê op die gemeenskap se bydrae in die stryd teen misdaad. Reg Crewe, AfriForum se hoof van gemeenskapsveiligheid sê die misdaadstatistiek moet kwartaalliks, of selfs maandeliks, bekendgemaak word, sodat die polisie, in samewerking met gemeenskapsveiligheidsnetwerke en buurtwagte, teenstrategieë vir die bekamping van misdaad kan beplan en uitvoer. “Die retrospektiewe vrystelling van statistiek het bitter min waarde vir Suid-Afrikaners. Teen die tyd wat ons hierdie statistiek kry, is die inligting reeds ses maande oud. Polisiestasie word beveel om nie die statistiek bekend te maak nie, hoewel dit in hulle besit is,” sê Crewe. Crewe sê verder dat elke polisiestasie ’n analise-sentrum vir misdaadintelligensie het, en dat misdaad dus daagliks aangeteken word. “Dit is frustrerend om in ’n vergadering van ’n gemeenskappolisiëringsforum of sektorpolisiëringsforum te sit en polisiebeamptes vra om verskoning omdat hulle nie die statistiek beskikbaar kan stel nie, hoewel hulle besef dat dit die gemeenskap sal help met inisiatiewe om misdaad te help bekamp. Dit is soos om ’n bokser te blinddoek en die ring in te stuur, en daarna te wonder waarom hy so sleg geslaan is. Dit is nie wys nie.” Die Nasionale Polisiekommissaris, Generaal Riah Phiyega het vandag by die bekendmaking van die jaarlikse nasionale misdaadstatistieke gesê dat die gemeenskap en polisiereserviste ’n kardinale rol speel in die stryd teen misdaad. Suid-Afrikaners wat AfriForum wil bystaan om met gemeenskapsveiligheidsnetwerke veiligheid in dorpe te verbeter, kan die naam van hul dorp SMS na 31336. (’n SMS kos 50c)